**La margine de timp**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La margine de timp, cu dorul călător,

te mai zăresc trecând câteodată

prin amintirile ce-ajung în zbor

pe-o aripă de toamnă-ntârziată.

Te pierzi însă prin umbrele rebele

din ceaţa care mi se-aşterne-n cale,

dispari treptat din gândurile mele

cuprinse-n vrăji de magice sucale.

Le deapănă sucalele prin vreme,

nu pot să te aducă mai aproape,

nici din adânc de haos să te cheme

când luna trece-n taină peste ape.

Rugina toamnei se revarsă-n zare,

iar frunzele venite dinspre crânguri

par stoluri lungi de păsări călătoare,

cu amăgiri lăsându-se pe gânduri.

Dispare luna sub un colț de stâncă,

iar gândurile smulse din sucale

la margine de timp aleargă încă

spre tine să-mi deschidă altă cale,

să te ajung când timpul se oprește

pe umbrele din toamnă-ntârziată,

să gust din infinitu-n care crește

mireasma clipelor de altădată.